Den 2. januar 1983 cyklede Keld Simonsen hen til Datalogisk Institut på Sigurdsgade 41 på Nørrebro i København.

Det var en søndag, og Simonsen, en 30-årig datalogistuderende med langt hår og rødligt skæg, var helt alene, da han låste sig ind i en lille, lav bygning i baggården. Herinde stod instituttets edb-maskiner fra USA.

Det var en dag, Keld Simonsen længe havde glædet sig til. Han havde aftalt med sin kollega Jim McKie, der befandt sig i Amsterdam, at de skulle lave en interessant test. De skulle teste, om det var lykkedes Simonsen at få koblet Danmark til det computernetværk, der nu for første gang gjorde det muligt at sende elektroniske beskeder fra USA i vest til Australien i øst. I edb-miljøet kaldte man dem mails.

Herinde i rummet på Nørrebro summede edb-maskinerne, der var store som køleskabe og stod midt på gulvet. Keld Simonsen kiggede over på modemmet, der forbandt maskinerne til netværket. Han holdt øje.

Pludselig begyndte lamperne på modemmet at blinke rødt. Så stoppede de igen. Det kunne kun betyde én ting, vidste Keld Simonsen: Han havde modtaget den første e-mail i danmarkshistorien.

Der stod noget i den her stil i mailen, husker han:

“Hej. Du er nu koblet op til MCVAX (den europæiske hovedserver, red.). Dette er blot en prøve. Svar, vi ringer jer op igen snart! Hilsen Jim McKie.”

Keld Simonsens mailadresse var diku!keld. Diku stod for Datalogisk Institut Københavns Universitet, udråbstegnet udtaltes som ‘bang!’ (@’et kom til i 1987).

Han svarede tilbage.

“Hej Jim,” husker han, han skrev.

“Det er godt! Det virker! Venlig hilsen fra Danmark.”

Og det var ikke bare godt. Det var den første mailudveksling i Danmark, hvilket betød, at vi nu var forbundet til Europa gennem hovedserveren i Amsterdam – ja, og derfra forbundet til hele verden over internettet. Det var et epokegørende øjeblik, der indvarslede informationssamfundets komme.

Keld Simonsen husker, at han tænkte, at mailen “da var smartere end telefaxen”. Det fik han ret i. Han havde dog ikke forventet, at der i dag, 34 år senere, skulle blive sendt 270 milliarder mails om dagen mellem 3,7 milliarder mailbrugere.

“Selvfølgelig er jeg stolt af at have været en del af mailens udvikling,” siger Simonsen, der i dag er 65 år. Men, siger han så:

“Det er også på godt og ondt, at mailen er blevet så populær, som den er.”